Milli Məclisin növbədənkənar sessiyası keçirilib
Milli Məclisin növbədənkənar sessiyası keçirilib Siyasət
Dünən Milli Məclisin növbədənkənar iclası davam etdirilib.
Ümumilikdə iyunun 13 və 14-də keçirilən iclaslarında deputatlar "Azərbaycan Respublikasının İnsan hüquqları üzrə müvəkkili (ombudsman) haqqında" və "Normativ hüquqi aktlar haqqında" Azərbaycan Respublikasının Konstitusiya qanunlarında dəyişiklik edilməsi barədə məsələni, "Azərbaycan Respublikası Milli Məclisi deputatının statusu haqqında" və "Bələdiyyələrin fəaliyyətinə inzibati nəzarət haqqında", "Hesablama Palatası haqqında", "Azərbaycan Respublikasının Mərkəzi Bankı haqqında", "Dövlət rüsumu haqqında", "Yol hərəkəti haqqında", "Milli arxiv fondu haqqında", "Avtomobil yolları haqqında" və "Mədəniyyət haqqında" və digər qanunlara, o cümlədən Əmək Məcəlləsinə, İnzibati Xətalar Məcəlləsinə dəyişiklikləri müzakirə ediblər. Millət vəkilləri həmçinin “Azərbaycan Respublikası vətəndaşlarının qanunvericilik təşəbbüsü hüququndan istifadə emtəsi qaydcası haqqında” qanun layihəsi barədə danışıblar.
Qeyd edək ki, iclasların gündəliyinə 36 məsələ daxil edilib.
Parlamentin iclasında çıxış edən Milli Məclisin spikeri Oqtay Əsədov deyib ki, iyunun 15-də Azərbaycanda Qurtuluş Günü qeyd olunur. Onun sözlərinə görə, 1993-cü ilin iyunun 15-də ulu öndər Heydər Əliyevin xilaskarlıq missiyası başlayıb: “Zaman bizi 1990-cı ilin həyəcanlı günlərindən uzaqlaşdırdıqca, tariximizin bu dönüş məqamında şahidi olduğumuz siyasətçilərin qədir-qiymətini daha yaxşı bilməliyik”. O bildirib ki, o vaxtlar Azərbaycan dövləti ikinci dəfə əldə etdiyi müstəqilliyini itirmək ərəfəsində idi: “Azərbaycanda qardaş qırğını təhlükəsi var idi. Bu çətin zamanlarda xalqımız üzünü Azərbaycanın dahi oğlu, böyük dövlət xadimi böyük şəxsiyyət Heydər Əliyevə tərəf döndərdi. Ulu öndərin Azərbaycana, hakimiyyətə qayıtması ilə Azərbaycan xalqını böyük fəlakətlərdən, qardaş qırğınından qurtardı. Bu zaman Azərbaycanda müasir dövlətin istiqamətləri müəyyənləşdi”. Oqtay Əsədov Qyrtuluiş Günü münasibətilə hər kəsi təbrik edib: “Ona görə biz hər il iyunun 15-ni Azərbaycanda Qurtuluş Günü kimi qeyd edirik. Fürsətdən istifadə edib hamımızı bayram münasibətilə təbrik edirəm. Azərbaycan xalqına inkişaf arzulayıram”.
Deputat Şəmsəddin Hacıyev bildirib ki, rəzalət içində yaşayan Ermənistana inanırıq ki, onların təqdim etdikləri rəqəmlərə də inanaq? Onun sözlərinə görə, guya Ermənistanda həyat səviyyəsi Azərbaycandan yüksəkdir. O, bu barədə “2018-ci il dövlət büdcəsinin icrası haqqında" qanun layihəsinin II oxunuşda müzakirəsində danışıb. Şəmsəddin Hacıyev qeyd edib ki, Ermənistan hökuməti ölkə iqtisadiyyatına nəzarət edə bilmir: “Ermənistan hökuməti ölkə iqtisadiyyatının 80 faizin nəzarət etmir. Azərbaycanda adambaşına düşən ümumi daxili məhsulun (ÜDM) dəyəri Ermənistandan 8 min dollar çoxdur”.
Qeyd edək ki, plenar iclasda "2018-ci ilin dövlət büdcəsinin icrası haqqında" qanun layihəsi müzakirə edilərək II oxunuşda qəbul olunub. Ötən il büdcənin gəlirləri 22 508 869,7 min manat, xərcləri isə 22 731 644,5 min manat olmaqla təsdiq edilib. Bu ilin əvvəlinə vahid xəzinə hesabının sərbəst qalığı 872 350 399 min manat olub.
Milli Məclisdə həmçinin “Azərbaycan Respublikası vətəndaşlarının qanunvericilik təşəbbüsü hüququndan istifadə etməsi qaydası haqqında” qanun layihəsi birinci oxunuşda müzakirəyə çıxarılıb.
Yeni hazırlanan "Azərbaycan Respublikası vətəndaşlarının qanunvericilik təşəbbüsü hüququndan istifadə etməsi qaydası haqqında" qanun layihəsinin müzakirəsi zamanı parlamentin Hüquq siyasəti və dövlət quruculuğu komitəsinin sədri Əli Hüseynli deyib ki, “Normativ hüquqi aktlar haqqında” qanunda qanun layihələrinin normayaratma orqanına təqdim edilməsi qaydası yer alıb. Bu müddəalar vətəndaşların qanunvericilik təşəbbüsü qaydasında təklif etdikləri qanun layihələrinə də şamil olunur”. Onun sözlərinə görə, elə təəsürat yaranmamalıdır ki, vətəndaşların qanunvericilik təşəbbüsü hüququndan istifadə edərək təqdim edəcəkləri qanun layihəsi onların istədikləri formada olmalıdır: “Bu, mümkün deyil. “Normativ hüquqi aktlar haqqında” qanunun tələbləri var və ona riayət edilməlidir”.
Xatırladaq ki, bu qanun Azərbaycan vətəndaşlarının qanunvericilik təşəbbüsü hüququndan istifadə etməsi qaydasını müəyyən edir və bu sahədə yaranan münasibətləri tənzimləyir.